დანართი 1

**არასამეწარმეო (არაკომერციული) იურიდიული პირის „გორის მუნიციპალიტეტის განვითარებისა და ტანისა და თეძმის დაცული ლანდშაფტის მართვის სააგენტოს“ წესდება**

**მუხლი 1. ზოგადი დებულებანი**

1. არასამეწარმეო (არაკომერციული) იურიდიული პირი - „გორის მუნიციპალიტეტის განვითარებისა და ტანისა და თეძმის დაცული ლანდშაფტის მართვის სააგენტო“ (შემდგომში „სააგენტო“) მოქმედებს საქართველოს კონსტიტუციის, საქართველოს ორგანული კანონის „ადგილობრივი თვითმმართველობის კოდექსის“, საქართველოს სხვა საკანონმდებლო და კანონქვემდებარე ნორმატიული აქტების, გორის მუნიციპალიტეტის წარმომადგენლობითი და აღმასრულებელი ორგანოების სამართლებრივი აქტებისა და წინამდებარე წესდების შესაბამისად.

2.სააგენტოს ორგანიზაციულ-სამართლებრივი ფორმაა არასამეწარმეო (არაკომერციული) იურიდიული პირი .

3. სააგენტო თავისი მიზნებიდან გამომდინარე მოქმედებს საქართველოს მთელ ტერიტორიაზე, ასევე მის ფარგლებს გარეთ.

4. სააგენტოს გააჩნია იურიდიული პირისთვის საჭირო ყველა ატრიბუტი, ბეჭედი, შტამპი, ანგარიშსწორებისა და სხვა სახის ანგარიშები სათანადო დაწესებულებებში.

5. სააგენტო შექმნილია განუსაზღვრელი ვადით.

6. სააგენტოს სრული სახელწოდებაა არასამეწარმეო (არაკომერციული) იურიდიული პირი „გორის მუნიციპალიტეტის განვითარებისა და ტანისა და თეძმის დაცული ლანდშაფტის მართვის სააგენტო“.

7. სააგენტოს საკონტაქტო ინფორმაცია: ტელეფონი 592001566, ელექტრონული ფოსტა developmentgori@gmail.com

8. სააგენტოს იურიდიული მისამართია: ქ.გორი სტალინის გამზ. N16

**მუხლი 2. სააგენტოს მიზნები და ამოცანები**

1. სააგენტოს მიზანია:

ა) გორის მუნიციპალიტეტის განვითარების ხელშეწყობა;

ბ) ტანისა და თეძმის დაცული ლანდშაფტის ტერიტორიის მოვლაპატრონობა, შენარჩუნება, აღდგენა, დაცვა და ბუნებრივი რესურსებით სარგებლობის უზრუნველყოფა, მათ შორის უნიკალური ეკოსისტემის დაცვა განადგურებისგან, ტურიზმის განვითარების ხელშეწყობა და ტურიზმის ერთიანი პოლიტიკის ჩამოყალიბება, ისტორიულ-კულტურული ლანდშაფტის შენარჩუნება და მოვლა-პატრონობა.

2. სააგენტოს ამოცანები:

ა) გორის მუნიციპალიტეტის მერიის საკუთრებაში არსებული ან/და მუნიციპალიტეტის მერიისათვის საკუთრებაში გადმოსაცემად განსაზღვრული უძრავი ქონების საკადასტრო აზომვითი ნახაზებისა და შენობა-ნაგებობების ტექნიკური პასპორტების მომზადება; გორის მუნიციპალიტეტის მერის მოთხოვნის საფუძველზე გორის მუნიციპალიტეტის ტერიტორიაზე არსებული უძრავი ქონების საკადასტრო აზომვითი ნახაზებისა და შენობა-ნაგებობების ტექნიკური პასპორტების მომზადება;

ბ) მუნიციპალიტეტის ეკონომიკური, სოციალური და კულტურული განვითარების მხარდაჭერა;

გ) ტურიზმის განვითარების ხელშეწყობა და ტურიზმის ერთიანი პოლიტიკის ჩამოყალიბება;

დ) მდგრადი ტურიზმის ინდუსტრიის უზრუნველყოფა და მისი განვითარება.

ე) არსებული ტურისტული შესაძლებლობების გამოყენების მეშვეობით ტურისტების რაოდენობის ზრდის ხელშეწყობა, ტურისტული პოტენციალის წარმოჩენა/პოპულარიზაცია და ვიზიტორებისათვის მძლავრი ინფრასტრუქტურის შექმნა.

ვ) ანალოგიური ტურისტული ბაზრებისთვის კონკურენციის გაწევა, აღნიშნულ სფეროში განათლების ხარისხის ამაღლება. ინვესტორების მოზიდვა, მომსახურების სფეროს გაუმჯობესება.

ზ) ეფექტური პარტნიორობის მეშვეობით, ტურიზმის სფეროში მოღვაწე ადგილობრივი კერძო სექტორისადმი დახმარება.

თ) ტურიზმის განვითარების საფუძველზე გორის მუნიციპალიტეტის სამოქმედო არეალში კერძო ბიზნესის ისეთი დარგების განვითარება, როგორიცაა: საოჯახო სასტუმროები, აგრობიზნესი, ღვინის ბიზნესი, სუვენირების წარმოება/რეალიზაცია და ა.შ. ამ მიზნებით ადგილობრივი მოსახლეობის შემოსავლების ზრდისა და ახალი სამუშაო ადგილების შექმნის ხელშეწყობა.

ი) სხვადასხვა სახის ღონისძიებების მომზადება და ჩატარება, გორის მუნიციპალიტეტში ტურისტების მოზიდვის და შიდა ტურიზმის განვითარების ხელშესაწყობად.

კ) ტურისტული ადგილების, ინფრასტრუქტურისა და ტურიზმის სფეროში ადამიანური რესურსების განვითარების ხელშეწყობა.

ლ) რეგიონში ტურისტებისა და ადგილობრივი მოსახლეობისთვის საინფორმაციო ცენტრების გაფართოება, საინტერესო სერვისების შექმნა, ორგანიზება და მოწყობა.

მ) ტურიზმის ცენტრის მონაწილეობა როგორც საქართველოს, ასევე საერთაშორისო ტურისტულ კონფერენციებში, გამოფენებსა და ბაზრობებში.

ნ) სპორტული ტურიზმის განვითარების ხელშეწყობა;

ო) ფორმალური და არაფორმალური განათლების გაძლიერება;

პ) სამოქალაქო საზოგადოების გაძლიერება;

ჟ) ინვესტორთა ხელშეწყობა მათი საქმიანობების ყველა ეტაპზე;

რ) ტანისა და თეძმის დაცული ლანდშაფტის უნიკალური ეკოსისტემის, ცალკეული ბუნებრივი კომპონენტების გადაგვარება-განადგურებისგან დაცვა;

ს) ტანისა და თეძმის დაცული ლანდშაფტის ეროვნული მემკვიდრეობის, ხუროთმოძღვრების ძეგლებისა და ისტორიულ-კულტურული ლანდშაფტის შენარჩუნება და მოვლა-პატრონობა; მშენებლობის კონტროლი და უნებართვო მშენებლობის ან დარღვევის აღმოჩენის შემთხვევაში კანონმდებლობით გათვალისწინებული ღონისძიებები განხორციელება;

ტ) ტანისა და თეძმის დაცული ლანდშაფტში მაღალმთიანი ბუნებრივი და ისტორიულ-კულტურული ლანდშაფტის რესურსებზე მზარდი რეკრეაციული მოთხოვნების დასაკმაყოფილებლად საჭირო ინფრასტრუქტურის შექმნა; ტანისა და თეძმის დაცული ლანდშაფტის ტერიტორიაზე მართვის ორგანოს დავალებით ტყის აღრიცხვა, დაგეგმვა და მონიტორინგი, აგრეთვე, საჭიროების შემთხვევაში, დაცულ ლანდშაფტში ნებადართული, საქართველოს კანონის „ტყის კოდექსი“ გათვალისწინებულ შემთხვევეებში ჭრის წარმოება;

უ) ტანისა და თეძმის დაცული ლანდშაფტის ეკოსისტემის და მის ფარგლებში გავრცელებული ცხოველთა და ველურ მცენარეთა სახეობების კონსერვაცია და აღდგენა;

ფ) ტანისა და თეძმის დაცული ლანდშაფტში რეკრეციულ-ტურისტული და საგანმანათლებლო საქმიანობის განხორციელება და ტრადიციული სამეურნეო საქმიანობის ხელშეწყობა.

ქ) ტანისა და თეძმის დაცული ლანდშაფტში სხვა საქმიანობის განხორციელება საქართველოს კანონმდებლობის, ტანისა და თეძმის დაცული ლანდშაფტის მენეჯმენტის გეგმის ან დროებითი რეგულირების წესის, აგრეთვე გორის მუნიციპალიტეტის ორგანოების/თანამდებობის პირების სამართლებრივი აქტების შესაბამისად.

3. სააგენტო კანონით დადგენილი წესით:

ა)ამყარებს პარტნიორულ ურთიერთობებს ადგილობრივ და უცხოურ ორგანიზაციებთან.

ბ) ფლობს, იძენს და განკარგავს ქონებას.

გ) შეიძლება იყოს მოსარჩელე და მოპასუხე სასამართლოსა და არბიტრაჟში.

4. სააგენტოს შეუძლია განახორციელოს სამეწარმეო საქმიანობა , რაც არ იკრძალება საქართველოს კანონმდებლობით, ატარებს დამხმარე ხასიათს. საქმიანობიდან მოგება უნდა მოხმარდეს სააგენტოს მიზნების განხორციელებას.

**მუხლი 3. სააგენტოს სტრუქტურული ერთეულები და მათი ამოცანები**

1.სააგენტოს სტრუქტურული ერთეულებია:

ა) ადმინისტრაციული განყოფილება

ბ) მუნიციპალური განვითარების განყოფილება

გ) სივრცით მონაცემთა უზრუნველყოფის განყოფილება

დ) ტანისა და თეძმის დაცული ლანდშაფტის მართვის განყოფილება

ე) ტურიზმის განყოფილება, რომელის სექტორია ტურიზმის საინფორმაციო ცენტრი

2. სააგენტოს სტრუქტურული ერთეულების ამოცანები:

ა) ადმინისტრაციული განყოფილება \_ სააგენტოს სტრუქტურული ერთეულებისა და ხელმძღვანელობის საქმიანობის ორგანიზაციულ-ტექნიკური უზრუნველყოფა, საქმისწარმოების, საკადრო, ფინანსური , ბუღალტრული და სამართლებრივი საკითხების უზრუნველყოფა; საზოგადოებასთან ურთიერთობის უზრუნველყოფა;

ბ) მუნიციპალური განვითარების განყოფილება \_ მუნიციპალიტეტის ეკონომიკური, სოციალური და კულტურული განვითარების მხარდაჭერა, ტურიზმის განვითარების ხელშეწყობა, ფორმალური და არაფორმალური განათლების გაძლიერება, სამოქალაქო საზოგადოების გაძლიერება, ინვესტორთა ხელშეწყობა მათი საქმიანობის ყველა ეტაპზე;

გ) სივრცით მონაცემთა უზრუნველყოფის განყოფილება\_ გორის მუნიციპალიტეტის ტერიტორიაზე, გორის მუნიციპალიტეტის მერიის საკუთრებაში არსებული ან/და გორის მუნიციპალიტეტის მერიისათვის საკუთრებაში გადასაცემად განსაზღვრული უძრავი ქონების საკადასტრო აზომვითი ნახაზებისა და შენობა -ნააგებობების ტექნიკური პასპორტის მომზადება;

3.სააგენტოს განყოფილებების საქმიანობას დირექტორთან კოორდინირებით წარმართავენ განყოფილების უფროსები , რომლებსაც გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს სააგენტოს დირექტორი.

4.სააგენტოს სტრუქტურული ერთეულების ფუნქციები განისაზღვრება სამუშაო აღწერილობებით, რომელსაც ამტკიცებს სააგენტოს დირექტორი.

**მუხლი 4. სააგენტოს ხელმძღვანელობა**

1.სააგენტოს ხელმძღვანელობს დირექტორი რომელსაც თანამდებობაზე ნიშნავს და ათავისუფლებს გორის მუნიციპალიტეტის მერი.

2.სააგენტოს დირექტორს ყავს მოადგილე რომელსაც გორის მუნიციპალიტეტის მერთან შეთანხმებით თანამდებობაზე ნიშნავს და ათავისუფლებს სააგენტოს დირექტორი.

3. სააგენტოს დირექტორი:

ა) ხელმძღვანელობს და წარმართავს სააგენტოს საქმიანობას საწესდებო მიზნების მისაღწევად.

ბ) ხელს აწერს სააგენტოს ოფიციალურ, მათ შორის ფინანსურ დოკუმენტებს.

გ) წარმოადგენს სააგენტოს სხვა პირებთან ურთიერთობაში.

დ) ახორციელებს სააგენტოს ფინანსური სახსრებისა და სხვა მატერიალური ქონების ოპერატიულ მართვას, მართლზომიერად გამოყენებასა და მოვლა-პატრონობას.

ე) გორის მუნიციპალიტეტის მერთან შეთანხმებით ამტკიცებს სააგენტოს საშტატო განრიგს.

ვ) ამტკიცებს სააგენტოს შინაგანაწესს;

ზ) განსაზღვრავს სტრუქტურული ერთეულის ფუნქციებს , შეიმუშავებს მათ სამუშაო აღწერილობებსა და თანამდებობრივ ინსტრუქციებს.

თ) მერთან შეთანხმებით თანამდებობაზე ნიშნავს და ათავისუფლებს დირექტორის მოადგილესა და სააგენტოს სტრუქტურული ერთეულის უფროსებს. თანამდებობაზე ნიშნავს და ათავისუფლებს სააგენტოს თანამშრომლებს;

ი) კომპეტენციის ფარგლებში დებს გარიგებას და აფორმებს ხელშეკრულებებს როგორც საქართველოს ასევე საზღვარგარეთის ქვეყნების ფიზიკურ და იურიდიულ პირებთან;

კ) კომპეტენციის ფარგლებში ახორციელებს ცენტრის ფუნქციონირებისა და განვითარებისათვის აუცილებელ კანონმდებლობით ნებადართულ სხვა საქმიანობას;

ლ) ურთიერთობს საერთაშორისო და ადგილობრივ ფონდებთან, სპონსორებთან, მეცენატებთან, შეიმუშავებს პროექტებს ფინანსების მოზიდვისა და განხორციელებისათვის;

მ) პასუხისმგებელია გორის მუნიციპალიტეტის მერის წინაშე.

4.დირექტორის არყოფნის შემთხვევაში გორის მუნიციპალიტეტის მერთან შეთანხმებით, დირექტორის დავალებით, მის უფლება-მოვალეობებს ახორციელებს დირექტორის მოადგილე , ხოლო მოადგილის არყოფნის შემთხვევაში სააგენტოს ერთ-ერთი განყოფილების უფროსი.

5. სააგენტოს დირექტორი თავისი უფლებამოსილებების შესასრულებლად გამოსცემს ბრძანებებს.

6. დირექტორის უფლებამოსილების ვადამდე შეწყვეტა მის მიერ წესდებით განსაზღვრული მიზნებისა და ამოცანების არაჯეროვანი და არასრულფასოვანი შესრულების, უფლებამოსილების გადამეტების ან სააგენტოს საწესდებო მიზნებთან შეუსაბამო საქციელისთვის შეუძლია გორის მუნიციპალიტეტის მერს. ასეთ შემთხვევაში ერთი თვის ვადაში ინიშნება სააგენტოს ახალი დირექტორი.

7. სააგენტოში დასაქმებულ თანამშრომელთა უფლებამოსილებები განისაზღვრება წინამდებარე წესდებით, სააგენტოს სამუშაო აღწერილობებით , შრომის შინაგანაწესითა და თანამდებობრივი ინსტრუქციებით.

**მუხლი 5. სააგენტოს ქონება**

1. სააგენტოს შეიძლება საკუთრებაში ჰქონდეს შენობები, ნაგებობები, სატრანსპორტო საშუალებები, ფულადი აქციები და მოძრავი ქონება, რაც ესაჭიროება თავისი საქმიანობის განსახორციელებლად;

2. ორგანიზაციის ქონება იქმნება სხვადასხვა შენატანების, პირთა შემოწირულობებისგან, აგრეთვე კანონმდებლობით ნებადართული სხვა შემოსავლებიდან.

**მუხლი 6. რეორგანიზაცია/ლიკვიდაცია**

1.რეორგანიზაცია/ლიკვიდაცია და ლიკვიდაციის შედეგად დარჩენილი ქონების განაწილება ხდება საქართველოს კანონმდებლობით დადგენილი წესით;

**მუხლი 7. სააგენტოს წესდებაში ცვლილებების შეტანის წესი**

1. წესდებაში ცვლილებებისა და დამატებების შეტანა ხდება დამფუძნებლის მეშვეობით საქართველოს კანონმდებლობით დადგენილი წესით.

**მუხლი 8. დასკვნითი დებულებები**

1. თუ ამ წესდების რომელიმე დებულება ბათილად იქნა ცნობილი, ეს გავლენას არ მოახდენს წესდების სხვა დებულებების ნამდვილობაზე.

2. ამ წესდებასა და საქართველოს მოქმედ კანონმდებლობას შორის შეუსაბამობის შემთხვევაში მოქმედებს საქართველოს კანონმდებლობით განსაზღვრული ნორმები.

**მუხლი 9. დამფუძნებელი**

1. სააგენტოს დამფუძნებელია გორის მუნიციპალიტეტი ს/კ 218086087